Texleḍ lweqt n yimeččan, yuki-d si Muḥend seg yiḍes, yessired udem-nnes, yerfed tisegrest, yeṭṭef abrid ɣer tejmut, iggur iggur, ihenna tameččit di tejmut n temẓa teččur d imeččan, matta aha ad isawa ?! ineggez ɣef tegrut yudef ɣersen, ikker-asen ečč ečč, ald i yerwa, yerni yegra qli di tsegrest-nnes, iqqar-ak netta yekker ibeɛɛed qli berk annak tamẓa-idin texled-d, teqqel teqqel, tetbbet iman-nnes mliḥ annak awwah, ixḍa daya a yellan n yimeččan, imeččan neqqṣen. iqqar-ak teqleq ald i ibedd uzaw n uceɛbub-nnes wad tnehheḍ, matta aha ad tsawa ; adečča-idin truḥ texreg-as, traja traja, ald i tesla i yiziḍ n ljerrat, tga amma annak d si Muḥend, teǧǧi-t ald i d-yudef , netta ibdu ittett nettat hatt tettxatal-d deg-s s uɣella, s mammek i yesḥus s yeǧǧ ɣef yidis-nnes, netta izleg aɣella-nnes annak yehwa-d jar yifassen n lalla tamẓa, yuta mammek aha ad yerwel annak ud yezmir, teqwa fell-as, teṭṭef-it tegri-t di teckart, tɛebbat ɣef uɛerɛur-nnes, nettat teggur netta yettẓabaz deg-s s tutlayt.